Charlotte, velika vojvotkinja Luksemburga

Charlotte (Charlotte Aldegonde Elisabeth Marie Wilhelmine; 23. januar 1896 - 9. juli 1985), velika vojvotkinja Luksemburga, vladala je od 1919. do 1964.

 Mladost 
Bila je druga kćerka velikog vojvode Vilima IV i portugalske infante Marije Ane. Njen otac je bio posljednji muškarac iz dinastije Nassau-Weilburg podoban da naslijedi luksemburško prijestolje, pa su Charlotte i njene sestre dobile nasljedna prava.

 Vladavina 
Charlotte je postala velika vojvotkinja Luksemburga 1919. kada je pod prisilom abdicirala njena starija sestra, Marie-Adélaïde. Odmah po dolasku na prijestolje, Charlotte se morala boriti s revolucionarnim tendencijama u zemlji. U referendumu održanom 1919. zbog značajnog pada popularnosti monarhije u Luksemburgu, 77.8% ljudi je podržalo monarhiju i Charlotte. Ustavom donesenom iste godine Charlotte je izgubila mnoge vladarske prerogative i moći koje je njena sestra koristila. Za razliku od svoje sestre, Charlotte se nije miješala u politiku Luksemburga.

 Brak 
Dana 6. novembra 1919. udala se za svog rođaka u prvom koljenu, princa Felixa od Bourbon-Parme, s kojim je imala šestero djece:

 Jean (rođen 1921), veliki vojvoda Luksemburga - ima potomstvo
 Elisabeth (rođena 1922 - 2011), princeza od Luksemburga, vojvotkinja-udovica od Hohenberga - udovica unuka austrijskog nadvojvode Franje Ferdinanda, ima potomstvo
 Marie-Adélaïde (1924 - 2007), princeza od Luksemburga, grofica od Donnersmarcka - ima potomstvo
 Marie-Gabrielle (rođena 1925), princeza od Luksemburga, grofica od Holstein-Ledreborga - ima potomstvo
 Charles (1927 - 1977), princ od Luksemburga - ima potomstvo
 Alix (rođena 1929), princeza od Luksemburga, princeza od Lignea - ima potomstvo

Nacistička Njemačka je okupirala Luksemburg 10. maja 1940. Charlotte i njena porodica evakuisani su noć prije invazije. Charlotte je za vrijeme okupacije boravila u Montréalu i Londonu zajedno s velikim brojem ostalih evropskih monarha u egzilu, poput holandske kraljice Vilhelmine i norveškog kralja Haakona VII.

Vratila se u Luksemburg 14. aprila 1945.

 Abdikacija 
Charlotte je abdicirala 1964. u korist svog najstarijeg sina. Bila je četvrti i posljednji luksemburški monarh iz dinastije Nassau-Weilburg. Umrla je 1985. od raka.

 Vanjski linkovi 
 Luksemburški vladari - zvanična stranica luksemburške vladarske porodice

Kategorija:Rođeni 1896.
Kategorija:Umrli 1985.
Kategorija:Velike vojvode Luksemburga
Kategorija:Ženski monarsi
Kategorija:Nassau-Weilburgovci
Kategorija:Abdikacije